Notum sit etiam hoc quod Stephanus de Campo-Walonis, qui erat unus ex hæredibus Nantriaci, partem illam quam calumpniabatur concessit Deo et Sanctæ-Mariæ Molismensi, laudantibus filiis et filiabus suis Rainaldo et Stephano, et Stephano, genere suo, cum uxore sua, filia supradicti Stephani. Testes sunt: Constantius Bolosus; Hermenfridus; Mainfredus; Odo; Erlaudus; Girbaudus de Arciaco; Olricus; Achardus de Molismo. Notum sit cunctis quia illa calumpnia qua Milo de Nucerio calumpniabatur quandam partem terræ de Nantriaco injuste facta est; ideo utique, quia ecclesia Molismensis ipsam terram totam liberam absque ullo contradicto plus XX annis in pace possederat; nec predictus Milo, vel aliquis predecessorum ejus aliquid juris in ea habuit vel reclamavit; sed quia monachi, nisi cum magno labore et gravi suarum rerum dispendio, placitare non possunt, Hugo, monachus, prædictæ villæ prepositus, pro pacis quietisque amore, cum laude domni Roberti, abbatis, XL solidos eidem Miloni dedit, et tam ipse Milo quam filius ejus, nominatus similiter Milo, et uxor ejus, hanc calumpniam ecclesiæ remiserunt, et quicquid in prædicta terra juste vel injuste proclamabant Sanctæ-Mariæ et domno Roberto, abbati, condonaverunt: testes sunt monachi qui cum domno abbate, Wido, prior Molismensis; Hato; Hugo; de militibus Hugo, filius Gisleberti; Otho de Nucerio; Petrus Wido, præsbiter.